
Létezhet tolerancia a harmadik után? - az erőszakos többszörös visszaesők helyzete büntetéskiszabási és végrehajtási szempontból

Dolgozatom célja egy komplex kép alkotása volt az erőszakos többszörös visszaesői kategóriáról. Fontosnak tartottam az alapoktól indulni, mivel az erőszakos többszörös visszaesők fogalmának bevezetése a büntető anyagi jogban igen sokat váratott magára. Éppen ezért a dolgozatom eleje az erőszakos többszörös visszaesők fogalmának kialakulását és a rájuk, valamint a kategória bevezetése előtti, a megrögzött bűntettesekre, valamint a különösen veszélyes visszaesőkre vonatkozó büntetési elvek fejlődését részletezi.

A hatályos elméleti tételek kifejtése után a dolgozatban a saját vizsgálatom ismertetésével a gyakorlat síkján is bemutatom milyen hátterű emberek tartoznak ebbe a homogén elkövetői kategóriába. A vizsgálatot a Budapesti Fegyház és Börtönben folytattam le 21 erőszakos többszörös visszaeső körében. A személyes interjúk során az volt a célom, hogy feltárjam, milyen körülmények vezethettek az erőszakos többszörös visszaesővé váláshoz, ezért kitértem a megkérdezettek családi körülményeinek, iskolai végzettségének, az intézetbe való bekerülésük előtti munkakörülményeiknek, alkohol- és drogfogyasztási szokásaiknak, valamint az elkövetett bűncselekmények jellemzőinek feltárására. Összehasonlításokat végeztem továbbá egy korábbi kutatással, melyet még a kategória bevezetése előtt készítettek erőszakos visszaesők körében.

Az erőszakos többszörös visszaesővé válás lehetséges okainak vizsgálata után áttértem a büntetés-végrehajtás rájuk vonatkozó tényezőinek bemutatására és az erőszakos többszörös visszaesők bv. intézetbeli helyzetének vizsgálatára. A legnagyobb problémát véleményem szerint az okozza, hogy ez erőszakos többszörös visszaesők még mindig nincsenek kellően megkülönböztetve az intézetekben, így a megfelelő kezelési módok - melyeket dolgozatomban ismertetek - sokkal nehezebben vagy egyáltalán nem alkalmazhatóak velük szemben. Probléma továbbá az is, hogy a törvényi szabályozás több enyhítési lehetőségből is kizárja az elkövetőknek ezen csoportját, így elesnek ezzel az ösztönzéstől, mint kezelési lehetőségtől is.

A kategória megfelelő bánásmódban való részesülésének jövőjét abban látom, hogy az európai szintű követelményeket is szem előtt tartva az új büntetés-végrehajtási törvény januári hatályba lépésével egy, a reintegrációt és az egyéniesítést célzó büntetés-végrehajtási rendszer irányába fejlődünk, ahol az erőszakos többszörös visszaesők megfelelő kezelésben részesülésének is helye kell, hogy legyen.



